Title: La memòria d'un projecte tècnic
Course: Tecnologia 1r ESO 1r T

Índex, contingut que ha de tenir una memòria tècnic

Una memòria tècnica d'un projecte tecnològic ha de contenir:

- Portada
- Índex
- Definició del problema
- Recerca d'informació
- Esbossos de dissenys
- Solució escollida
- Procés de fabricació
- Llistat de material i eines
- Pressupost
- Instruccions d'ús
- Avaluació

Portada i índex

La portada ha d'incloure com a mínim el nom dels components del grup o de l'alumne en el cas que sigui individual, el curs i el títol del projecte.

Després de la portada ha d'aparèixer l'índex. L'índex és una llista dels continguts de la feina realitzada. És seqüencial i s'assenyalen les pàgines de cada punt.

Definició del problema

En aquest apartat s'explica breument quin és el problema que ens hem trobat i què es vol solucionar amb la construcció de l'objecte relacionat amb la memòria tècnica.

(font: pixbay)

Recerca d'informació

Per a resoldre qualsevol problema ens cal una recerca intensiva d'informació.

Recopila, analitza i selecciona tota la informació que pugui ser útil per dissenyar el teu projecte. Pot ser-te útil respondre a preguntes com:

- Què he de fer?

- Quina funció ha de complir l'objecte?

- Hi ha construït algun objecte similar a la realitat?

- Quins materials són els apropiats i quines característiques tenen?

- Quines qualitats estètiques, de resistència, estabilitat, rigidesa, etc. ha de tenir?

La recerca d'informació es pot fer mirant objectes similars, consultant Internet, llibres o revistes, o fins i tot preguntant a la gent.

Esbossos de dissenys

Un cop detectat el problema, cal aportar moltes idees per a poder trobar la millor solució. Per a fer-ho cal fer un dibuix i una petita descripció de cadascuna. Les instruccions escrites acompanyen el dibuix per aclarir i comprendre-ho millor a més de descriure els materials, les dimensions i algunes normes de muntatge.

(font: piqsels) | Recipient en forma cilíndrica de metall, concretament alumini, per tal de mantenir més temps fresca la beguda que contingui.

Solució escollida

A partir de tots els esbossos, s'ha de triar l'alternativa que més s'adapti a la necessitat, també es poden combinar les diferents idees proposades.

S'haurà de descriure el disseny que s'ha decidit construir (què és, com és, quina és la seva funció), i explicar com funciona.

Aquest apartat haurà de contenir:

- Dibuix del conjunt: S'ha de fer un dibuix general del conjunt en el qual s'aprecien les proporcions generals, indicant les mesures generals (el que anomenem Plànol).

- Especejament: s'ha de fer una taula amb totes les peces que formen l'objecte i un dibuix cadascuna de les parts. Cal dibuixar totes les peces complint les normes següents: Han d'estar ben delineades (amb regle, escaire i cartabó ...) i acotades correctament (amb les seves dimensions). A més s'han d'identificar amb un nombre de peça i un nom per referir-se a elles en altres apartats.

- Circuits: Per facilitar la interpretació i el muntatge de circuits elèctrics, electrònics, pneumàtics, es faran servir esquemes amb símbols, on es reconeixen cada un dels components i la seva forma de connexió.

Procés de fabricació

En aquest apartat cal explicar, pas per pas, totes les operacions que cal realitzar per completar el projecte, indicant les eines i materials emprats i fent referència a l'esbós i als plànols.

Passos | Explicació | Temps
1 | Estudiar la distribució de les peces sobre la fusta per aconseguir aprofitar-la al màxim. Marcar en llapis i regla totes les peces. | 25’
2 | Tallar les peces de fusta | 70’
3 | Llimar les peces ja tallades | 15’
... |  |

Llistat de material

Cal preparar els recursos apropiats, materials, eines i útils. Un consell és que pensis que si li dónes la llista de materials al dependent d'un magatzem, ha de ser capaç de donar-nos totes les coses sense tenir dubtes.

Material | Utilitat
Fusta de 80 x 80 cm | Realitzar l’estructura
3 bombetes | Donar il·luminació
3 portalàmpades | Per connectar les bombetes
... |

Eina | Utilitat
Pela cables | Pelar cables
Tornavís punta plana | Obrir, tancar els interruptors
Serra de marqueteria | Tallar fusta
... |

Pressupost

El pressupost ha de reflectir amb detall el preu de cadascun dels materials emprats per a fer el projecte.

Quantitat | Material | Preu per unitat | Import
1 | Pila de 4,5 V | 1,75 € | 1,75 €
3 | Bombetes | 0,43 € | 1,29 €
3 | Portalàmpades | 0,25 € | 0,75 €
 | ... | TOTAL | 3,79 €

Avalaució

En aquest apartat s'haurà de fer una avaluació tant del projecte com del procés seguit durant la fabricació. S'ha de resoldre qüestions com les següents:

- El resultat assolit (funcionament, aspecte, possibilitats de millora ...)

- Autoavaluació sobre la teva participació i implicació en el projecte

- Què has après, experiències i dificultats amb aquest projecte, manera de resoldre-les...

- Altres aspectes que vulguis comentar