Title: Informació sobre el taller de tecnologia
Course: Tecnologia 1r ESO 1r T

El taller de tecnologia

Com ja has après anteriorment per a dur a terme el procés tecnològic s'ha de dissenyar, construir i avaluar. Per a poder fer totes aquestes operacions cal disposar d'un espai dedicat a això. El taller de tecnologia és aquest espai, hi ha diferents zones dedicades a cada etapa del procés tecnològic, i allà es podrà fer les activitats pròpies de la tecnologia.

El taller, doncs, no és una habitació convencional, ni tampoc és un laboratori.

(font: pxfuel.com)

En el taller de tecnologia trobaràs eines i màquines per a poder treballar tota mena de materials, i així, poder construir els objectes que t'imaginis.

Les zones del taller són:

- Zona de disseny i experimentació
- Zona de construcció i muntatge
- Zona de magatzem

Al taller sempre hi haurà un espai per a deixar els residus que es produeixen durant el procés tecnològic. És molt important que aquests residus es desin separadament per tal de facilitar-ne el reciclatge.

(font: piqsels.com)

Zona de disseny i experimentació

Aquesta zona està pensada per fer-hi les activitats de les fases d'ideació i avaluació del procés tecnològic. És a dir, aquí és on es durà a terme la pluja d'idees, el recull de possibles solucions, els esbossos, etc. I també a la fase d'avaluació del projecte es posarà a prova el nostre objecte per tal de veure si compleix amb els requisits esperats.

(font: pxfuel.com)

Zona de construcció i muntatge

Aquesta zona està pensada per efectuar-hi les operacions pròpies de la fase de construcció del procés tecnològic. En aquesta zona podrem trobar les eines i les màquines necessàries per a poder tallar, llimar, mesurar, etc. totes les peces que conformen l'objecte que volem construir.

(font: pxfuel.com)

Recorda sempre la normativa que s'ha de seguir en aquesta zona.

Zona de magatzem

Aquesta zona està pensada per guardar-hi els materials, els productes, les màquines i els aparells que es necessiten per als projectes i que en aquell moment no s'estan fent servir. La zona de magatzem és molt important que estigui sempre ben ordenada per tal de poder trobar tot fàcilment.

(font: pxfuel.com)

Normativa en el taller

NORMES D'ÚS

ÉS OBLIGATORI | ESTÀ PROHIBIT
Utilitzar cada zona per a la funció que té reservada. | Utilitzar la zona de disseny i experimentació per a treballar peces.
Col·locar al lloc corresponent totes les eines, els materials i els productes abans de sortir del taller. | Sortir del taller sense haver-lo endreçat i netejat.
Netejar el taller abans de sortir. |
Desconnectar i recollir el cable de les màquines elèctriques portàtils. |

NORMES DE SEGURETAT

ÉS OBLIGATORI | ESTÀ PROHIBIT
Utilitzar tot l'espai disponible que sigui necessari i treballar amb distància als companys. | Córrer pel taller.
Recollir-se el cabell. | Jugar amb les eines o les màquines.
Utilitzar els elements de protecció (ulleres i guants) sempre que calgui. | Mullar els aparells elèctrics.
Subjectar amb el caragol de banc o els serjants el material que hagis de treballar amb les eines. | Subjectar amb les mans els materials que un company o companya està treballant amb les eines.

Quan s'està al taller s'ha de tenir clar que les eines i les màquines no són joguines però tampoc s'ha de tenir por de manipular-les. Cal seguir sempre les normes de seguretat i d'ús i seguir els consells d'aquells que en saben més.

La simbologia de les eines i màquines ens informen de quan s'han d'usar mesures de protecció.

(font: https://www.mheducation.es/bcv/guide/capitulo/8448149890.pdf)